OSNOVNA ŠKOLA SAMOBOR

SAMOBOR, Stražnička 14

Z A P I S N I K

sa VI. sjednice Vijeća roditelja Osnovne škole Samobor, Samobor, Stražnička 14, održane 07.srpnja. 2014. godine u 19,00 sati.

**NAZOČNI:** Gosp. Roberto Antolović, gđa Vedrana Rogić Likić gđa Linda Gajšak Rossini**,** gđa Nevenka Majcan Sklepić, gđa Tatjana Petrović Sladetić, gđa Ljiljana Buneta Jurić , gosp. Goran Markuš.

OSTALI NAZOČNI: gđa Marijeta Ranogajec Kukulj, gđa Božica Zelić, gđi Maja Karlo, gđa Vesna Marjanović

ZAPISNIČAR: gđa Vesna Marjanović

Gosp. Predsjednik je pozdravio nazočne članove Vijeća roditelja i predložio:

DNEVNI RED:

1. Analiza uspjeha na kraju nastavne godine

2.Izvješće o realizaciji Školskog kurikuluma i Godišnjeg plana i programa za šk.god. 2013./2014.

3. Osvrt na status prijedloga projekta za izgradnju sportske dvorane i aneksa škole

iz EU fondova

4. Razno

Predloženi je dnevni red jednoglasno prihvaćen.

Ad.1

Gosp. Roberto Antolović zamolio je gđu. Božicu Zelić, pedagogicu Škole da preuzme riječ te izvijesti Vijeće roditelja o analizi uspjeha na kraju nastavne godine.

Gđa. B. Zelić izvijestila je prisutne kako je analiza uspjeha na kraju nastavne godine sažeti prikaz rada učenika i učitelja tijekom cijele školske godine te se na temelju iste i usporedbi sa analizama ranijih godina može doći do zaključaka što treba mijenjati, a što ne.

Školsku godinu 2013./2014. 85% učenika nižih razreda i 46% učenika viših razreda završilo je s odličnim uspjehom. Prosjek ocjena učenika nižih razreda kreće se od 4,54 do 4,95, a prosjek ocjena učenika viših razreda je između 4,04 do 4,81. Ukupan prosjek ocjena svih učenika Škole je 4,5.

Gđa. Božena Zelić naglasila je da je ovako dobar prosjek rezultat rada i brige o učenicima.

Posebna briga pridaje se posebnim odjeljenjima Škole u kojima su učenici s teškoćama u razvoju također postigli visoki uspjeh na kraju ove školske godine. Ta odjeljenja imaju poseban program i male grupe te je težnja što više prilagoditi gradivo i rad učenicima s većim teškoćama.

Nažalost, 11 učenika imalo je popravni ispit na kraju nastavne godine, od kojih dvoje učenika nije uspjelo ispraviti ocjene te su upućeni na drugi popravni rok. Gđa. Božena Zelić smatra da je vrijeme za pripremu učenika za prvi popravni rok vrlo kratko zbog čega su učenici izloženi velikom stresu. Također, napomenula je da je 11 učenika imalo negativnu ocjenu iz matematike pa je zamolila učitelje tog predmeta da na stručnim vijećima rasprave o problemu te pronađu rješenje kako ubuduće na vrijeme pomoći učenicima.

Gđa. B. Zelić pohvalila se činjenicom da je u ovoj školskoj godini zabilježeno sveukupno samo 9 neopravdanih izostanaka što je u usporedbi sa ranijim godinama veliki uspjeh. U tome se uspjelo zbog češćih kontrola učitelja te svakodnevnih kontakata sa roditeljima.

Na školskim natjecanjima tijekom ove školske godine ukupno je sudjelovalo 78 učenika te su postigli vrlo dobre rezultate. U izvanškolske nastavne aktivnosti uključeno je sveukupno 296 učenika što je puno više nego ranijih godina a to je pokazatelj svestranosti naših učenika.

Na kraju nastavne godine, kao rezultat rada, učenicima generacije proglašeni su Filip Relić i Kristijan Verović, a sportašima generacije proglašeni su Dolores Ćosić i Leon Koražija. Dvanaest učenika proglašeno je učenicima razreda.

Na kraju, gđa Zelić je istaknula da su prema nekim postojećim rang listama ocjenjivanja, učenici Osnovne škole Samobor postigli dobre i realne rezultate što je dokaz dobrog odnosa stečenog znanja i dobivenih ocjena.

Gosp. R. Antolović je čestitao na izvrsnim rezultatima.

Ad. 2

Gosp. R. Antolović dao je riječ gđi. Marijeti Ranogajec Kukulj.

Prije svega je iskoristila priliku da pohvali rezultate rada učenika i učitelja Škole te istaknula činjenicu kako joj je drago da organizacijske promjene koje su se dogodile tijekom ove školske godine nisu utjecale na odličan uspjeh i završetak nastavne godine.

Gđa. Ranogajec Kukulj ponovila je da su međuljudski odnosi na svim razinama kolegijalni i korektni, što se reflektiralo i u općem uspjehu.

Gđa. Ranogajec Kukulj pročitala je izvještaj o radu bivše ravnateljice koji je bio dio primopredajne dokumentacije. Nakon pročitanog izvještaja zaključila je da su svi poslovi odrađeni prema Planu i programu rada za školsku godinu 2013./2014. i upoznala Vijeće roditelja s realizacijom Školskog kurikuluma i Godišnjeg plana i programa u šk.god.2013./2014..

Ostvarivanje godišnjeg plana rada

Škola je radila na temelju Godišnjeg plana i programa koji je u cijelosti realiziran. Većih poteškoća u realizaciji uglavnom nije bilo iako smo u nekim segmentima morali uložiti dodatne napore da bi ih ostvarili. To se prvenstveno odnosi na izvođenje nastave tjelesne i zdravstvene kulture, zbog neadekvatnih uvjeta rada. Vanjski tereni olakšavaju donekle realizaciju programa tjelesne i zdravstvene kulture.

Izborna nastava

Izborna nastava organizirana je iz 4 nastavna područja (njemački jezik, francuski jezik, informatika, vjeronauk). 1377 učenika raspoređenih u 81 skupinu (18 skupina njemačkoga jezika, 6 skupina francuskoga jezika, 16 skupina informatike i 41 skupina vjeronauka) realiziralo je 5635 sati nastave.

Nadarenoj djeci omogućeno je proširenje i iskazivanje znanja iz različitih područja i da se bolje pripreme za daljnje školovanje.

Dopunska nastava

Za učenike koji su imali teškoće u savladavanju nastavnog gradiva organizirana je dopunska nastava u 32 skupine. Njima je bilo obuhvaćeno 192 učenika i realizirano 1120 sati.

Od ove školske godine u školi je organizirana pripremna nastava hrvatskoga jezika od 70 sati za troje učenika koji su doselili iz Arapske Republike Sirije (2., 5. i 7. razred). Nastavu je za učenike viših razreda provodila profesorica hrvatskoga jezika gđa Jadranka Minić, a za učenicu 2. razreda učiteljica razredne nastave gđi Andreja Sedak Benčić.

Dodatni rad

Za učenike koji pokazuju naročit interes u pojedninim odgojno-obrazovnim područjima organizirana je dodatna nastava u 37 skupina. U njihovom radu sudjelovalo je 259 učenika s realizacijom od 1295 sati.

Izvannastavne i izvanškolske aktivnosti

Na osnovi interesa učenika i sklonosti učitelja djelovale su 32 skupine izvannastavnih aktivnosti u koje je bilo uključeno 384 učenika s ukupnom realizacijom od 1120 sati.

Školski sportski klub *Stražnik* ima 106 učenika uključenih u 4 aktivnosti (nogomet, rukomet, stolni tenis, odbojka ).

Veliki je broj učenika uključen i u izvanškolske aktivnosti (u 15 skupina je 296 učenika). Posebno je veliki broj učenika u školi stranih jezika (28), Glazbenoj školi (103), plesnim skupinama (balet, folklor i suvremeni plesovi – 45 učenika ), raznim športskim klubovima (120 učenika): Ski-klub, karate, rukomet, košarka, nogomet, ...)

Kulturna i javna djelatnost škole, školski projekti, izvanučionička nastava i izleti

Planirana su i realizirana 42 jednodnevna i 49 poludnevnih izleta. Višednevni izlet ostvario je jedan sedmi razred i uključivao je 30 učenika.

U školi je u sklopu projekta *Hoću-mogu-mijenjam* ostvareno 2 predavanja za učenike i roditelje, kestenijada, pješački pohod, sportske igre i 4 radionice za učenike.

Većina učitelja RN i nekolicina iz PN svaki se mjesec stručno usavršavalo u školi u sklopu *Zajednice učitelja koja uči* (40 sati).

Učenici s teškoćama u razvoju

Tijekom školske godine 2013./2014. u školi je registrirano 66 učenika s teškoćama u razvoju.

Školu je pohađalo 37 učenika s prilagođenim i individualiziranim programom (3 u nižim i 34 u višim razredima). Svi su uspješno završili školsku godinu. Na opservaciji se nalazi 3 učenika, koji bi sljedeću šk. god. pohađali po prilagođenom programu.

Poseban program (čl. 12.) u školi pohađa 5 učenika od petog do sedmog razreda u jednoj skupini. Posebne četiri skupine čini 24 učenika s UMR i autizmom, od kojih četvero ima nastavu u kući.

Zaključeno je da je nakon kadrovskih promjena, nastavna godina uspješno privedena kraju, organiziran sportski dan učenika te zajedničko druženje zaposlenika škole povodom završetka nastavne godine, radilo se na poboljšanju školskog ozračja, organizirana je podjela svjedodžbi te se privodi kraju upis učenika osmih razreda u srednje škole.

Ad.3

Gosp.R.Antolović ukratko je opoznao nazočne s trenutnim statusom projekta za izgradnju sportske dvorane i aneksa škole, odnosno ponovio je da je projektna prijava „Dogradnja OŠ Samobor za izgradnjom nove školske športske dvorane“ prijavljena na pet javni poziv za dostavu projektnih prijedloga za pripremu zalihe infrastrukturnih projekata za Europski fond za regionalni razvoj 2014.-2020. s gotovo potpunom projektnom dokumentacijom. Izrazio je nezadovoljstvo frekvencijom povratnih informacija od strane nadležnog Ministarstva i uključio gđu.Ranogajec Kukulj u razgovor osvrtom na sastanak kojem su prisustvovali pozvani predstavnici Grada i Škole. Dalje je rečeno kako je sastanak u Ministarstvu održan zbog informacija o indikativnoj listi na koju je naš projekt uvršten. Gđa.Ranogajec Kukulj naglasila je napomenu sa sastanka koja govori o tome da lista projekata nije konačna, te da će, ovisno o strateškom opravdanju, usklađenosti s odabranim prioritetima i stupnju spremnosti, na listu biti moguće uključiti i dodatne projekte. Za naš je projekt obavezno popunjavati formular izvješća te ga dostaviti u Ministarstvo znanosti, obrazovanja i sporta do 10.dana u mjesecu. Gosp.Antolović smatra da je rješenje za otvoreno pitanje dvorane i aneksa škole upravo u europskim fondovima no da je sustav trom te da su ljudi iz Grada dobro obavili posao pripreme projekta, ali da na neki način moramo potaknuti protok informacija iz nadležnog Ministarstva.

Nazočni nisu imali primjedbi niti dodatnih pitanja.

Sastanak je završio u 19.50.

Zapisnik sastavila: Predsjedavajući:

Vesna Marjanović Roberto Antolović